AVTOR PRISPEVKA

Katarina Mihelič za Knjižnico Škofljica

BRALNO PRIPOROČILO

Colombe Schneck, *Diptih*

zalijepljena-slika.tiff

Tako kot je diptih v likovni umetnosti sestavljen iz dveh podob, ki se med seboj dopolnjujeta in šele skupaj ustvarita celoto, tudi *Diptih* Colombe Schneck združuje dve zgodbi o ljubezni in izgubi, *Mali buržujki* in *Milino kravla*. Čas dogajanja v obeh zgodbah je obdobje okoli pripovedovalkinega petdesetega leta, ko doživi – po lastnih besedah – najsrečnejšo ljubezen svojega življenja, ki pa se kljub temu konča po devetih mesecih. *»Ne razumem, zakaj sva šla narazen«,* se brez olajšanja sprašuje, ko se z življenjem opoteka naprej, saj pojasnilo, da sta si preveč različna in nimata prihodnosti, čustvu ne pojasni ničesar. V približno istem času zaradi bolezni izgubi tudi svojo najbližjo prijateljico, eno *»od najpomembnejših prič njenega življenja«*. Zakaj je morala zboleti prav ona, zakaj sploh? Spominjajoč se njunih življenj pripovedovalka obenem odkriva, da sta sreča in nesreča v pomembni meri tako predvidljivi, kot nepredvidljivi. Kakorkoli že pa se odločimo pogledati na stvar, je diptih mestoma tudi presenečen vzklik radosti, ker je pripovedovalka vendar še tu – lahko razbolela od pogrešanja, prestrašena, izgubljena in osameljna, vendar živa, celo zdrava, izpostavljena neizprosni lepoti negotovosti.   
Diptih se kljub temu, da so mrtvi mrtvi *»in jih ne bo nazaj«*, da so nekateri ljudje in priložnosti za nas tako ali drugače za vedno izgubljeni, na koncu vendarle zapira v upanju, da lahko obstaja življenje po smrti – življenje, ki si ga je treba na novo izboriti, ob spominih, ki niso vedno le v uteho: včasih mučen zamah kravla za zamahom naprej.   
Čeprav nakazuje, da v nekem smislu resnične tolažbe ni, je besedilo dovolj pogumno, da tvega patetiko in nas spomni, da nam od bližnjih, ki smo jih izgubili, vedno ostane tudi *»njihova ljubezen, ki živi v nas.«*